Halfblinde hond nou erepolisielid ná hy kleuter redAurora saam met lede van die polisie. (Foto: Facebook/Kelly Benston) Max, die Australiese beeshond (ook bekend as “blue heeler”) van Queensland in Australië wat oornag ŉ internetsensasie geword het toe hy ŉ driejarige meisietjie langer as 17 uur in die bos beskerm het nadat sy verdwaal het, het Queensland se eerste erepolisiehond geword. Aurora (3) het op 20 April op haar familie se groot landgoed naby Warwick in Queensland se Southern Downs verdwaal saam met die 17-jarige familiehond, wat doof en gedeeltelik blind is. Ná die kleuter se verdwyning is ŉ grootskaalse soektog van stapel gestuur, met meer as 100 staatsnooddiensvrywilligers, polisielede en lede van die publiek wat na haar gesoek het. Daily Mail berig dat Aurora en Max die nag saam in die ruie bosse in die koue en reën deurgebring het voordat hulle die volgende oggend twee kilometer van waar hulle verdwyn het, gevind is. Max, die 17-jarige beeshond. (Foto: Facebook/Queensland-polisie) Kelly Benston, ŉ vriendin van Aurora se ouma, Leisa Marie Bennett, het aan ABC gesê Bennett en ander vrywilligers het Aurora gehoor vanaf die bokant van ŉ berg. Dit was egter te danke aan Max dat Aurora gevind is. “Sy het eers die hond gevind en Max het haar na Aurora gelei.” Volgens Bennett het Max nooit Aurora se sy verlaat nie. “Aurora het na ‘hond’ geruik omdat sy teenaan hom geslaap het.” Ian Phipps, ŉ nooddiens-gebiedskontroleerder, het gesê die ligging om die huis op die landgoed waar Aurora vermis geraak het, is ŉ bergagtige gebied en dit is moeilik om daar te stap. “Sy het ŉ redelike ent gestap saam met haar hond, wat baie getrou aan haar sy gebly het.” Max se lojaliteit het polisiebeamptes genoop om dié ou Australiese beeshond tot erepolisielid te verklaar. Max het Dinsdag amptelik sy titel ontvang.